BLAST
BLAST-algoritm on töövahend bioinformaatikas, mida kasutatakse sekveneerimisandmete analüüsiks. Algoritmi kasutatakse, et leida andmebaasidest nukleiinhapete (DNA või RNA) nukleotiidsele ja polüpeptiidide aminohappelisele järjestusele homoloogiline vaste. Programmi nimi on akronüüm ingliskeelsest nimetusest Basic Local Alignment Search Tool. BLAST-algoritmi loomist 1990. ja edasiarendust 1997. aastal loetakse selle kümnendi üheks olulisimaks sündmuseks bioinformaatikas. BLASTi olulisust iseloomustab tõsiasi, et selle programmi kohta publitseeritud teadusartiklid on ühed enim tsiteeritud. Esimese BLAST-algoritmi lõid Steve Altschul, Warren Gish ja David Lipman Riiklikus Biotehnoloogia Infokeskuses (ingl k National Center for Biotechnology Information, NCBI).